als_Latn dik_Latn sag_Latn
Tiranë, 16 mars 2015, NOA.al- Kreu i grupit parlamentar demokrat Edi Paloka, mohoi bojkotimin e punimeve të Kuvendit nga ana e opozitës, duke bërë me dije se protestat do të vijojnë deri në largimin e kryeparlamentarit ilir Meta.
Në përfundim të mbledhjes së grupit Parlamentar të PD, të drejtuar prej tij, në mungesë të kreut të PD Lulzim Basha, ai tha se opozita nuk ka ndërmend të bojkotojë komisionet dhe aktivitetet e tjera parlamentare.
“Absolutisht nuk mund të pranojmë që parlamenti shqiptar të drejtohet nga një njeri që tashmë është i akuzuar për porosinë e vrasjes së dy deputetëve. I kemi kërkuar që në fillim Ilir Metës të japë dorëheqjen dhe të vihet në dispozicion të drejtësisë si kërkesa më minimale dhe më logjike për këdo. Kërkesë e cila siç e keni parë, jo vetëm që nuk është pranuar, por po bëhen të gjitha përpjekjet duke ushtruar pushtetin e kryetarit të parlamentit, kryeministrit, ministrit të brendshëm, për të manipuluar këtë çështje. Duket qartazi që të gjithë përpjekjet janë përqendruar në një anë për ta kthyer këtë çështje në një çështje gjoja qesharake dhe në anën tjetër pë të manipuluar dëshmitarë, prova dhe gjithçka tjetër në mënyrë që shqiptarët të mos marrin vesh të vërtetën dhe përgjegjësit të mos përballen me drejtësinë. Sigurisht ne nuk mund ta pranojmë një gjë të tillë”, u shpreh Paloka.
Ai shtoi më tej se deputetët e Partisë Demokratike kanë vendosur që betejën me krimin duke filluar nga parlamenti shqiptar, ta çojnë deri në fund, pa u tërhiqur nga hapat e marra./a.y/noa.al/
Komentoni mbi këtë lajm më poshtë. Nëse keni diçka për të raportuar mbi këtë temë, na shkruani tek pr@noa.al
als_Latn als_Latn als_Latn als_Latn als_Latn